CELEX: 
Language: el
Date: 2021-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../ ΤΗΣ ΕΠΙΤΡΟΠΗΣ για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λαμπτήρες φθορισμού ψυχρής καθόδου και σε λαμπτήρες φθορισμού εξωτερικού ηλεκτροδίου για ειδικούς σκοπούς

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική και επιστημονική πρόοδο, το παράρτημα III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (στο εξής: οδηγία RoHS). Η τροποποίηση αφορά εξαίρεση για ειδικές εφαρμογές που περιέχουν υδράργυρο σε λαμπτήρες φθορισμού ψυχρής καθόδου (cold cathode fluorescent lamps, CCFL) και σε λαμπτήρες φθορισμού εξωτερικού ηλεκτροδίου (external electrode fluorescent lamps, EEFL) για ειδικούς σκοπούς.
            
            
               Το άρθρο 4 της οδηγίας RoHS περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (στο εξής: ΗΗΕ). Περιορισμοί εφαρμόζονται σήμερα σε 10 ουσίες, οι οποίες απαριθμούνται στο παράρτημα ΙΙ της οδηγίας: μόλυβδος, υδράργυρος, κάδμιο, εξασθενές χρώμιο, πολυβρωμοδιφαινύλια (PBB), πολυβρωμοδιφαινυλαιθέρες (PBDE), φθαλικό δις-(2-αιθυλεξύλιο) (DEHP), φθαλικό βενζύλιο βουτύλιο (BBP), φθαλικό διβουτύλιο (DBP) και φθαλικό διισοβουτύλιο (DIBP). Τα παραρτήματα III και IV παραθέτουν τα υλικά και τα κατασκευαστικά στοιχεία ΗΗΕ για ειδικές εφαρμογές οι οποίες εξαιρούνται από τους περιορισμούς χρήσης ουσιών που ορίζονται στο άρθρο 4 παράγραφος 1.
            
            
               Το άρθρο 5 της οδηγίας προβλέπει την προσαρμογή των παραρτημάτων III και IV στην επιστημονική και τεχνική πρόοδο, το οποίο μπορεί να περιλαμβάνει τη χορήγηση, την ανανέωση και την ανάκληση των εξαιρέσεων. Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον αν αυτό δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH)
                  2
                και μόνον αν οι εν λόγω εξαιρέσεις πληρούν οποιαδήποτε από τις ακόλουθες προϋποθέσεις: i) είναι επιστημονικώς ή τεχνικώς ανέφικτη η εξάλειψη ή υποκατάσταση της ουσίας μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· ii) δεν διασφαλίζεται η αξιοπιστία των υποκατάστατων· iii) οι συνολικές αρνητικές επιπτώσεις της υποκατάστασης της ουσίας για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.  
            
            
               Οι αποφάσεις σχετικά με τις εξαιρέσεις και τη διάρκειά τους πρέπει επίσης να λαμβάνουν υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης. Οι αποφάσεις για τη διάρκειά τους πρέπει να λαμβάνουν υπόψη κάθε ενδεχόμενο δυσμενή αντίκτυπο στην καινοτομία. Όπου απαιτείται, για την εκτίμηση του συνολικού αντίκτυπου της εξαίρεσης, πρέπει να εφαρμόζεται η φιλοσοφία κύκλου ζωής. 
            
            
               Το άρθρο 5 παράγραφος 1 στοιχείο α) της οδηγίας προβλέπει ότι η Επιτροπή συμπεριλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω επιμέρους κατ’ εξουσιοδότηση πράξεων. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων που αφορούν τις εξαιρέσεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή λαμβάνει αιτήσεις
                  3
                από οικονομικούς φορείς για τη χορήγηση ή την ανανέωση εξαιρέσεων δυνάμει του άρθρου 5 παράγραφος 3 και του παραρτήματος V της οδηγίας RoHS. 
            
            
               Η ισχύουσα εξαίρεση 3(α) έως (γ) του παραρτήματος ΙΙΙ επιτρέπει τη χρήση σε λαμπτήρες φθορισμού ψυχρής καθόδου (CCFL) και σε λαμπτήρες φθορισμού εξωτερικού ηλεκτροδίου (EEFL) για ειδικούς σκοπούς, σε ποσότητα που δεν υπερβαίνει (ανά λαμπτήρα): 3(α) Βραχείς λαμπτήρες (≤ 500 mm): 3,5 mg· 3(β) Μεσαίου μήκους λαμπτήρες (> 500 mm και ≤ 1 500 mm): 5 mg· 3(γ) Λαμπτήρες μεγάλου μήκους (> 1 500 mm): 13 mg
            
            
               Στις 15 Ιανουαρίου 2015 η Επιτροπή έλαβε μία αίτηση για ανανέωση της εν λόγω εξαίρεσης. Οι αιτούντες ισχυρίστηκαν, κατ’ ουσίαν, ότι δεν υπήρχαν διαθέσιμα υποκατάστατα για τις εφαρμογές που καλύπτει η εν λόγω εξαίρεση, οι οποίες έχουν εξαιρετικά μακρά διάρκεια ζωής και η αντικατάστασή τους μπορεί να γίνεται μόνο από τους κατασκευαστές και από επαγγελματίες
                  4
               . Τον Ιανουάριο του 2020 ελήφθη και πρόσθετη αίτηση ανανέωσης, από τους ίδιους αιτούντες. Σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει μέχρις ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει την αίτηση για ανανέωση της εν λόγω εξαίρεσης, διεξήγαγε μελέτη
                  5
                τον Ιούνιο του 2015, η οποία ολοκληρώθηκε το 2016, με σκοπό τη διενέργεια της απαιτούμενης τεχνικής και επιστημονικής αξιολόγησης, καθώς και διαδικτυακή διαβούλευση διάρκειας οκτώ εβδομάδων με τα ενδιαφερόμενα μέρη
                  6
               . Πέραν της εν λόγω μελέτης, στην οποία αξιολογήθηκαν τα εκτενή τεχνικά και επιστημονικά στοιχεία και οι παρατηρήσεις που υποβλήθηκαν, όπως τεκμηριώνεται στην έκθεση της μελέτης, η Επιτροπή προέβη σε δύο συμπληρωματικές μελέτες / επικαιροποιήσεις, μεταξύ άλλων με τη συμμετοχή των ενδιαφερόμενων μερών. Η μελέτη που δημοσιεύθηκε το 2019
                  7
                επικεντρώθηκε στην αξιολόγηση του κοινωνικοοικονομικού αντικτύπου και τη διαθεσιμότητα υποκατάστατων, ενώ το 2020 πραγματοποιήθηκε επικαιροποίηση βάσει πρόσφατων στοιχείων και μοντελοποίησης
                  8
               . Οι τελικές εκθέσεις της μελέτης και των επικαιροποιήσεων της κοινωνικοοικονομικής αξιολόγησης δημοσιεύθηκαν
                  9
                και τα ενδιαφερόμενα μέρη ενημερώθηκαν σχετικά.
            
            
               Η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS κατά τη διάρκεια των συναντήσεων εμπειρογνωμόνων της 1ης Σεπτεμβρίου 2016, της 29ης Οκτωβρίου 2018 και της 21ης Οκτωβρίου 2019 προκειμένου να συγκεντρώσει τις απόψεις των κρατών μελών σχετικά με τη σχεδιαζόμενη πορεία δράσης σύμφωνα με τα συμπεράσματα των αξιολογήσεων. Προέβη σε όλες τις απαιτούμενες διαδικαστικές ενέργειες που απαιτούνται για τις εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7
                  10
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Στην τελική υποστηρικτική μελέτη επισημαίνεται ότι υπάρχουν διαθέσιμα υποκατάστατα χωρίς υδράργυρο με τη μορφή λαμπτήρων διόδων φωτοεκπομπής (LED) και ότι χρησιμοποιούνται ως πηγές φωτισμού σε νέο εξοπλισμό που διατίθεται στην αγορά. Ωστόσο, η μελέτη κατέληξε στο συμπέρασμα ότι δεν είναι εφικτή η χρήση λαμπτήρων LED ως υποκατάστατων για την επισκευή ΗΗΕ ο αρχικός σχεδιασμός του οποίου περιλάμβανε φωτεινές πηγές CCFL/EEFL. Ως εκ τούτου, για τις τελευταίες, η εξαίρεση θα πρέπει να ανανεωθεί. 
            
            
               Εν κατακλείδι, από τις επιστημονικές και τεχνικές αξιολογήσεις, συμπεριλαμβανομένων των διαβουλεύσεων με τα ενδιαφερόμενα μέρη, προκύπτει ότι:
            
            
               –εξακολουθούν να πληρούνται τα κριτήρια εξαίρεσης όσον αφορά την εξαίρεση 3(α) έως (γ), δεδομένου ότι δεν είναι εφικτή η χρήση λαμπτήρων LED ως υποκατάστατων για την επισκευή ΗΗΕ ο αρχικός σχεδιασμός του οποίου περιλάμβανε φωτεινές πηγές CCFL/EEFL· και 
            
            
               –λόγω της πολύ μεγάλης διάρκειας ζωής των CCFL/EEFL, η ανανέωση της εξαίρεσης για περίοδο 3 επιπλέον ετών είναι δικαιολογημένη. 
            
            
               Από την αξιολόγηση προέκυψε επίσης ότι η ανανέωση δεν θα αποδυναμώσει την προστασία του περιβάλλοντος και της υγείας που παρέχεται από τον κανονισμό REACH (σύμφωνα με το άρθρο 5 της οδηγίας). 
            
            
               Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύτηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Κατά τη διάρκεια της διαβούλευσης σχετικά με το σχέδιο πράξης ελήφθησαν 10 εισηγήσεις. Η διατύπωση της εξαίρεσης αποσαφηνίστηκε με βάση τις παρατηρήσεις που ελήφθησαν από το κοινό. . Το σχέδιο πράξης αναθεωρήθηκε περαιτέρω ώστε να οριστεί περίοδος ισχύος τριών ετών αντί πέντε ετών, καθώς κατά τη διάρκεια της διαβούλευσης παρασχέθηκαν πληροφορίες ότι η διαθεσιμότητα υποκατάστατων έχει σημειώσει πρόοδο κατά τα τελευταία έτη μετά την αξιολόγηση του 2016. Επιπλέον, η τριετής περίοδος ισχύος είναι σύμφωνη με την ημερομηνία λήξης της παρόμοιας εξαίρεσης 35 στο παράρτημα IV της οδηγίας RoHS όσον αφορά επίσης τους λαμπτήρες φθορισμού ψυχρής καθόδου. Επιπλέον, η τριετής περίοδος ισχύος συνάδει με τις απαιτήσεις οικολογικού σχεδιασμού, δεδομένου ότι πολλοί λαμπτήρες, οι οποίοι εμπίπτουν στην εν λόγω εξαίρεση βάσει της οδηγίας RoHS, δεν θα πληρούν από τον Σεπτέμβριο του 2021 τις ενεργειακές απαιτήσεις που καθορίζονται από τους κανονισμούς για τον οικολογικό σχεδιασμό 2019/2020
                  11
                και 2019/2021
                  12
               . 
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία ανανεώνει την εξαίρεση 3(α) έως (γ) που περιλαμβάνεται στο παράρτημα III της οδηγίας RoHS σχετικά με τη χρήση υδραργύρου σε ειδικές εφαρμογές. 
            
            
               Η αξιολόγηση της Επιτροπής, η οποία βασίστηκε στις υποστηρικτικές μελέτες και διαβουλεύσεις, κατέληξε στο συμπέρασμα ότι η αίτηση εξαίρεσης πληροί τουλάχιστον ένα από τα κριτήρια του άρθρου 5 παράγραφος 1 στοιχείο α) της οδηγίας RoHS, το οποίο δικαιολογεί την παράταση της εξαίρεσης: ο υδράργυρος δεν μπορεί να υποκατασταθεί με αξιόπιστο τρόπο στις κατηγορίες των λαμπτήρων που καλύπτονται από την εν λόγω εξαίρεση. 
            
            
               Εν ολίγοις, οι προϋποθέσεις της εξαίρεσης πληρούνται και οι καταχωρίσεις (α) έως (γ) της εξαίρεσης 3 θα πρέπει να ανανεωθούν. 
            
            
               Οι ημερομηνίες λήξης ισχύος αυτής της εξαίρεσης καθορίζονται σύμφωνα με το άρθρο 5 παράγραφος 2 πρώτο εδάφιο. Η αξιολόγηση κατέληξε στο συμπέρασμα ότι ο βαθμός ανάπτυξης των υποκατάστατων δικαιολογεί την ανανέωση για περίοδο 3 ετών. Αυτό δεν αναμένεται να έχει δυσμενή αντίκτυπο στην καινοτομία. 
            
            
               Η νομική πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, ειδικότερα με σκοπό την κάλυψη των απαιτήσεων του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος και, αφετέρου, η ευθυγράμμιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Η κατ’ εξουσιοδότηση οδηγία δεν έχει επιπτώσεις στον προϋπολογισμό της ΕΕ. 
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../… ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λαμπτήρες φθορισμού ψυχρής καθόδου και σε λαμπτήρες φθορισμού εξωτερικού ηλεκτροδίου για ειδικούς σκοπούς 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  13
               , και ιδίως το άρθρο 5 παράγραφος 1 στοιχείο α).
            
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της εν λόγω οδηγίας.
            
            
               (2)Οι κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)Ο υδράργυρος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. 
            
         
         
            
               (4)Βάσει της απόφασης 2010/571/ΕΕ
                  14
               , η Επιτροπή χορήγησε, μεταξύ άλλων, εξαίρεση για τη χρήση υδραργύρου σε λαμπτήρες φθορισμού ψυχρής καθόδου (CCFL) και σε λαμπτήρες φθορισμού εξωτερικού ηλεκτροδίου (EEFL) για ειδικούς σκοπούς (στο εξής: εξαίρεση), η οποία πλέον απαριθμείται ως εξαίρεση 3(α), 3(β) και 3(γ) στο παράρτημα III της οδηγίας 2011/65/ΕΕ. Η εξαίρεση επρόκειτο να λήξει στις 21 Ιουλίου 2016, σύμφωνα με το άρθρο 5 παράγραφος 2 δεύτερο εδάφιο στοιχείο α) της εν λόγω οδηγίας.
            
            
               (5)Η εξαίρεση καλύπτει μια ετερογενή ομάδα λαμπτήρων διαφορετικών σχημάτων, τεχνολογιών, εφαρμογών και σκοπών. Ο υδράργυρος χρησιμοποιείται στον σωλήνα εκκένωσης, ο οποίος είναι απαραίτητος για τη μετατροπή της ηλεκτρικής ενέργειας σε φως. 
            
            
               (6)Στις 15 Ιανουαρίου 2015 η Επιτροπή έλαβε αίτηση για ανανέωση της εξαίρεσης (στο εξής: αίτηση ανανέωσης), εντός της προθεσμίας που ορίζεται στο άρθρο 5 παράγραφος 5 της οδηγίας 2011/65/ΕΕ, την οποία ακολούθησε, τον Ιανουάριο του 2020, πρόσθετη αίτηση ανανέωσης από τον ίδιο αιτούντα. Σύμφωνα με το άρθρο 5 παράγραφος 5 της οδηγίας 2011/65/ΕΕ, η εξαίρεση εξακολουθεί να ισχύει έως ότου ληφθεί απόφαση σχετικά με την αίτηση ανανέωσης.
            
            
               (7)Η αξιολόγηση της αίτησης ανανέωσης, η οποία έλαβε υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης, κατέληξε στο συμπέρασμα ότι η υποκατάσταση ή η εξάλειψη του υδραργύρου στις εφαρμογές τις οποίες αφορά η εξαίρεση είναι επί του παρόντος τεχνικώς ανέφικτη. Ωστόσο, στην εν λόγω αξιολόγηση επισημαίνεται ότι υπάρχουν διαθέσιμα υποκατάστατα χωρίς υδράργυρο με τη μορφή λαμπτήρων διόδων φωτοεκπομπής (LED) και ότι χρησιμοποιούνται ως πηγές φωτισμού σε νέο εξοπλισμό που διατίθεται στην αγορά. Η ανωτέρω αξιολόγηση περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
            
            
               (8)Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  15
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν.
            
            
               (9)Οι λαμπτήρες CCFL και EEFL σε πολλές εφαρμογές έχουν αντικατασταθεί από υποκατάστατα χωρίς υδράργυρο, ενώ για ορισμένες εφαρμογές απαιτούνται ακόμη τέτοιοι λαμπτήρες για να διασφαλίζεται η λειτουργικότητά τους και να αποφεύγεται η πρόωρη παραγωγή ηλεκτρικών και ηλεκτρονικών αποβλήτων.
            
            
               (10)Κατά συνέπεια, είναι σκόπιμο να χορηγηθεί ανανέωση της εξαίρεσης για περίοδο πέντε ετών, σύμφωνα με το άρθρο 5 παράγραφος 2 πρώτο εδάφιο της οδηγίας 2011/65/ΕΕ, μόνο για τους λαμπτήρες που χρησιμοποιούνται σε ηλεκτρικό και ηλεκτρονικό εξοπλισμό ο οποίος διατέθηκε στην αγορά πριν από την έκδοση της παρούσας οδηγίας. Σύμφωνα με το άρθρο 5 παράγραφος 2 πρώτο εδάφιο της οδηγίας 2011/65/ΕΕ, η διάρκεια της εξαίρεσης δεν είναι πιθανό να έχει δυσμενείς επιπτώσεις στην καινοτομία. 
            
            
               (11)Επομένως, η οδηγία 2011/65/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2 
            
            
               1.Τα κράτη μέλη θεσπίζουν και δημοσιεύουν, το αργότερο την [τελευταία ημέρα του έκτου μήνα από την ημερομηνία έναρξης ισχύος της παρούσας οδηγίας], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του έκτου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
         
         
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (ΕΕ L 174 της 1.7.2011, σ. 88).
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/ 
                     3a_3b_3c_LE_RoHS_Exemption_Req__Final.pdf 
               
               
                  
                     (5)
                  
                        Η τελική έκθεση της μελέτης είναι διαθέσιμη στη διεύθυνση: https://op.europa.eu/el/publication-detail/-/publication/a3fdcc8c-4273-11e6-af30-01aa75ed71a1
               
               
                  
                     (6)
                  
                        Περίοδος διαβούλευσης: 21 Αυγούστου έως 16 Οκτωβρίου 2015· 
                  https://rohs.exemptions.oeko.info
                  .
                   
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , ξεκινώντας από τη σελίδα 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Στον 
                  ιστότοπο της Επιτροπής
                   παρατίθεται κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση: 
                  https://webgate.ec.europa.eu/regdel/#/home
                  .
               
               
                  
                     (11)
                  
                        Κανονισμός (ΕΕ) 2019/2020 της Επιτροπής, της 1ης Οκτωβρίου 2019, για τον καθορισμό απαιτήσεων οικολογικού σχεδιασμού των φωτεινών πηγών και των χωριστών διατάξεων χειρισμού των φωτεινών πηγών (ΕΕ L 315 της 5.12.2019, σ. 209).
               
               
                  
                     (12)
                  
                        Κανονισμός (ΕΕ) 2019/2021 της Επιτροπής, της 1ης Οκτωβρίου 2019, για τον καθορισμό απαιτήσεων οικολογικού σχεδιασμού για ηλεκτρονικές διατάξεις απεικόνισης (ΕΕ L 315 της 5.12.2019, σ. 241).
               
               
                  
                     (13)
                  
                        ΕΕ L 174 της 1.7.2011, σ. 88.
               
               
                  
                     (14)
                  
                        Απόφαση της Επιτροπής 2010/571/ΕΕ, της 24ης Σεπτεμβρίου 2010, για τροποποίηση, με σκοπό την προσαρμογή στην επιστημονική και τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων ή των πολυβρωμο-διφαινυλαιθέρων (ΕΕ L 251 της 25.9.2010, σ. 28).
               
               
                  
                     (15)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο παράρτημα III της οδηγίας 2011/65/ΕΕ, οι καταχωρίσεις 3, 3(α), 3(β) και 3(γ) αντικαθίστανται από το ακόλουθο κείμενο:
            
            
                     
                        Εξαίρεση
                     
                  
                  
                     
                        Πεδίο εφαρμογής και ημερομηνίες εφαρμογής
                     
                  
               
                     
                        «3
                     
                  
                  
                     
                        Υδράργυρος σε λαμπτήρες φθορισμού ψυχρής καθόδου (cold cathode fluorescent lamps (CCFL) και σε λαμπτήρες φθορισμού εξωτερικού ηλεκτροδίου (external electrode fluorescent lamps (EEFL) που έχουν διατεθεί στην αγορά πριν από τις [Υπηρεσία Εκδόσεων: ημερομηνία δημοσίευσης της κατ’ εξουσιοδότηση οδηγίας στην Επίσημη Εφημερίδα] σε ποσότητα που δεν υπερβαίνει (ανά λαμπτήρα):
                     
                  
                  
                     
                  
               
                     
                        3(α) 
                     
                  
                  
                     
                        Βραχείς λαμπτήρες (≤ 500 mm): 3,5 mg 
                     
                  
                  
                     
                        Λήγει στις [Υπηρεσία Εκδόσεων: 3 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        3(β) 
                     
                  
                  
                     
                        Μεσαίου μήκους λαμπτήρες (> 500 mm και ≤ 1500 mm): 5 mg 
                     
                  
                  
                     
                        Λήγει στις [Υπηρεσία Εκδόσεων: 3 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        3(γ)
                     
                  
                  
                     
                        Λαμπτήρες μεγάλου μήκους (> 1 500 mm): 13 mg 
                     
                  
                  
                     
                        Λήγει στις [Υπηρεσία Εκδόσεων: 3 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]»